COM7 หวังโกยยอดขาย-กำไร Q4/59 โดดเด่น รับกระแสเปิดตัว iPhone 7
COM7 หวังโกยยอดขาย-กำไร Q4/59 โดดเด่น รับกระแสเปิดตัว iPhone 7
8 ก.ย. 2559

นายสุระ คณิตทวีกุล ประธานเจ้าหน้าที่บริหาร  บริษัท คอมเซเว่น จำกัด (มหาชน) หรือ COM7 เปิดเผยว่า ค่าย Apple เปิดตัว iPhone 7 และรุ่นหน้าจอใหญ่ iPhone 7 Plus รวมทั้ง Apple Watch Series 2 และหูฟัง AirPods อย่างเป็นทางการแล้วที่ประเทศสหรัฐอเมริกาแล้ววานนี้ คาดว่าจะพร้อมเปิดจำหน่ายในประเทศไทยช่วงปลายเดือน ต.ค.เป็นต้นไป ซึ่ง COM7 จะได้รับประโยชน์สูงสุดในฐานะผู้ประกอบการรายใหญ่สุดของ Apple ในไทยทั้งในแง่ของยอดขายและปริมาณสาขา จากช่องทางการจัดจำหน่ายครอบคลุมพื้นที่มากที่สุด 93 สาขา ผ่าน iStudio, iBeat, uStore by Comseven รวมไปถึง BaNANA จำนวน 159 สาขา ที่จำหน่ายสินค้า Apple ทั้งในกรุงเทพฯ และต่างจังหวัด
นอกจากนี้ COM7 ยังเป็นหนึ่งในผู้ประกอบการเพียงไม่กี่รายที่สามารถซื้อ iPhone ได้โดยตรงกับ Apple ทำให้บริษัทฯ สามารถซื้อสินค้ารุ่นนิยมในปริมาณที่เพิ่มขึ้น และมีกำไรขั้นต้นที่ดีขึ้นเมื่อเทียบกับผู้ประกอบการรายอื่น จึงมั่นใจว่า การเปิดตัวของ Apple ในครั้งนี้ จะเป็นอีกปัจจัยสำคัญในการสนับสนุนผลประกอบการบริษัทฯ ในไตรมาส 4/59 ให้โดดเด่นทั้งในแง่ของยอดขายและกำไรได้
สำหรับ iPhone 7 และ iPhone 7 Plus ที่เปิดตัวมาพร้อมกับสีสันตัวเครื่องใหม่ล่าสุด สีดำ Jet Black ด้วยคุณสมบัติเครื่องที่เร็วและแรงกว่าเดิม โดยจะยังคงมีรูปลักษณ์การดีไซน์และมีขนาดใกล้เคียงกับ iPhone 6s และ iPhone 6s Plus แต่จะบางกว่า เนื่องจากตัดช่องการเชื่อมต่อหูฟังขนาด 3.5 มิลลิเมตรออก, ใช้งานปุ่มโฮมแบบใหม่ที่รวมเข้ากับหน้าจอ, มาพร้อมชิปเซ็ตประมวลผล Quad-Core Apple A10 ที่เร็วกว่าเดิม, ฟีเจอร์ป้องกันน้ำและฝุ่นตามมาตรฐาน IP67, ลำโพงคู่ บน-ล่าง แบบสเตอริโอ, แบตเตอรี่ใช้งานได้ยาวนานขึ้น และไฮไลต์สุดๆ กับกล้องดิจิทัล iSight แบบใหม่ความละเอียด 12 ล้านพิกเซล ที่มีการประมวลผล และมีประสิทธิภาพมากขึ้น นับเป็นกล้องที่ดีที่สุดของไอโฟนตั้งแต่ทำมา สามารถถ่ายวิดีโอได้ความละเอียด 4K รวมทั้งเพิ่มความพิเศษให้กับ iPhone 7 Plus ด้วยการอัพเกรดไปใช้งานกล้องคู่ (Dual-Camera)  และมาพร้อมกับระบบปฏิบัติการ iOS 10 เวอร์ชันใหม่ล่าสุด
โดย Apple จะเปิดสั่งจองล่วงหน้า (Pre-Order)  วันที่ 9 กันยายนนี้ เปิดขายในกลุ่มประเทศแรก วันที่ 16 กันยายน 2559 และคาดว่าจะวางจำหน่ายในประเทศไทยในช่วงปลายตุลาคม เชื่อว่า ด้วยคุณสมบัติตัวเครื่อง , ดีไซน์ และจุดเด่นต่างๆ ตอบโจทย์การเป็นที่สุดแห่งสมาร์ทโฟนยอดนิยมที่ จะได้รับการตอบรับจากสาวกไอทีในประเทศไทยเป็นอย่างดี
นายสุระ กล่าวต่ออีกว่า แนวโน้มผลประกอบการครึ่งปีหลัง COM7 มีทิศทางเติบโตต่อเนื่อง  โดยครองความเป็นผู้นำในธุรกิจค้าปลีกสินค้าไอทีที่มีความหลากหลายของสินค้า มากที่สุด มีสาขามากที่สุดเกือบ 300 สาขาครอบคลุมทั่วประเทศ โดยปัจจัยสนับสนุน COM7 ที่คาดว่าจะเติบโตอย่างโดดเด่น เนื่องจากภาพรวมเทคโนโลยี สินค้าไอที และโทรศัพท์เคลื่อนที่มีการเติบโตอย่างต่อเนื่องจากช่วงที่ผ่านมา มีสินค้าใหม่ที่ทยอยออกสู่ตลาดในช่วงครึ่งปีหลัง อีก หลากหลายค่าย และคาดว่าจะได้รับการตอบรับจากกลุ่มลูกค้าเป็นอย่างดี
สำหรับผลการดำเนินงานงวดงวด 6 เดือนแรกของปี 59 (สิ้นสุดวันที่ 30 มิ.ย.59) บริษัทฯ มีกำไรสุทธิอยู่ที่ 169.5 ล้านบาท เพิ่มขึ้น 30% จากงวดเดียวกันของปีก่อนมีกำไรสุทธิ 130.3 ล้านบาท รายได้รวมอยู่ที่ 7,883 ล้านบาท เพิ่มขึ้น 8.2% เมื่อเปรียบเทียบกับงวดเดียวกันของปีก่อนอยู่ที่ 7,283 ล้านบาท